Die Nasionale Vergadering het die Ad Hoc Komitee ingestel om gekoördineerde oorsig op dienslewering te doen met die tema "Working together to ensure the delivery of quality service to communities" (Werk saam om gehaltedienslewering aan gemeenskappe te verseker). Die mandaat van die Komitee is om ondersoek in te stel na die vordering met dienslewering en wat die uitdagings is waar proteste plaasgevind het, om sodoende 'n verslag aan die Nasionale Vergadering met duidelik haalbare aanbevelings en 'n voorgestelde implementeringsplan ter tafel te lê.
Ten einde dit te bereik het die Komitee gekoördineerde besoeke aan landelike en stedelike gebiede onderneem en openbare verhore by die Parlement en in die provinsies gehou. Dié openbare verhore by die Parlement het op 2 tot 4 Februarie 2010 plaasgevind.
Tydens verdere besoeke aan die provinsies gaan die komitee in situ inspeksies doen en lede van die gemeenskap, amptenare van plaaslike regerings, amptenare van provinsiale regeringsdepartemente, wykskomitees, burgerlike organisasies en sakelui ontmoet. Hierdie verhore sal op 17 tot 21 Mei 2010 in drie provinsies plaasvind.